作者:白居易
標題:朝歸書寄元八
內容:進入閣前拜，退就廊下餐。歸來昭國裡，人臥馬歇鞍。卻睡至日午，起坐心浩然。況當好時節，雨後清和天。柿樹綠陰合，王家庭院寬。瓶中鄠縣酒，牆上終南山。獨眠仍獨坐，開襟當風前。禪師與詩客，次第來相看。要語連夜語，須眠終日眠。除非奉朝謁，此外無別牽。年長身且健，官貧心甚安。幸無急病痛，不至苦饑寒。自此聊以適，外緣不能幹。唯應靜者信，難為動者言。臺中元侍禦，早晚作郎官。未作郎官際，無人相伴閑。